Assens Bagfyr på Næsvej eksisterer endnu, selv om det bestemt har set bedre dage. Foto: Søren Plovgaard

Til venstre ses Strandporten, der var en af de seks byporte i Assens. På kvisten sad lygten, som dengang fungerede som pejlemærke for de sejlende. Strandporten blev revet ned i 1854.

Det lille fyr nord for Assens Søsportscenter har ikke så mange år på bagen, som mange kunne forledes til at tro. Det blev først opført i 1976. Foto: Søren Plovgaard

Søren Plovgaard

Fyret på midtermolen i Assens er fra 1854. Her er det flot indfanget som plakat fra grafikeren Niels Þórður Magnússons stilsikre hånd.

**Assens: Assens har spillet en væsentlig rolle som overfartssted mellem Fyn og Jylland.**

Kvæg, konger, fyrster, bedsteborgere og bønder er gennem tiderne fragtet over Lillebælt.

Og også som postrute mellem København og Tyskland fik Assens en stor betydning.

I 1555 beordrede Kong Christian 3. byens tolder til altid at have en færge parat i Assens til at sejle til Haderslev Næs og samle post fra hertugdømmerne i det sydlige Danmark.

Der skulle desuden også altid være en frisk hest til rådighed, så de kongelige forsendelser i en fart kunne komme videre til Odense.

Det var også omtrent på den tid, at det første organiserede fyrvæsen opstod i Danmark.

Til de første fyrtårne anvendtes et brændebål som lysgiver.

Bålet var i starten anbragt på en såkaldt fyrpande - og senere i et jernstativ kaldet ”lampen”, som kunne hejses op i til en højde af omkring 12,5 meter.

Den spæde start til at sikre overfarten over bælterne kom, da postvæsnet oprettede et lygtefyr på Bågø på postruten fra Assens til Årøsund.

Det skete i 1705.

Den mest omfattende udbygning af fyrsystemet fandt sted i perioden omkring 1870 til 1930, hvor antallet af fyrtårne under Farvandsvæsenet øgedes fra 39 til 185.

**Lygten i Strandporten**

En snes af fyrene var opført i jern, og det første af disse blev sat op på midtermolen i Assens i 1854 - tre år efter havnen havde gennemgået en større udvidelse med ny indsejling til Assens fra nordvest.

Før den tid havde de sejlende siden 1777 benyttet en lygte,

som Postvæsenet havde anbragt på en kvist i toppen af den gamle Strandport for enden af det nuværende Strandgade.

Fyret overgik til Assens Havn i 1900.

Samtidig oprettede Fyrvæsenet Assens Bagfyr på Næsvej tillige med et forfyr, som tilsammen dannede en fyrlinje, der ledte ind til Assens Havn. Modsat forfyret eksisterer Assens Bagfyr stadigvæk.

Bagfyret blev nedlagt i 1975 og ejes nu af Assens Kommune.

Det lille fyr på molen nord for Assens Søsportscenter blev opført så sent som i 1976.